میسی بە خواستن بۆ یانەی كادیش
ئاژانس:
رۆژنامەیەكی ئیسپانی ئاشكرایكرد، لیۆنێل میسی گۆڵكاری مێژوویی یانەی بەرشەلۆنە زۆر نزیك بووە لەوەی لە ساڵی 2005دا ریزەكانی یانەكەی جێبهێڵێت و بەشێوەی خواستن پەیوەندیی بە یانەی كادیش-ەوە بكات، كە یەكێكە لە یانە پلە سێیەكانی ئەو وڵاتە.
بەپێی راپۆرتێكی رۆژنامەی مۆندۆ دیپۆرتیڤۆ، ئیدارەی یانەی بەرشەلۆنە هەندێك لە رێوشوێنە پێویستەكانیشیان بۆ تەواوكردنی گرێبەستی خواستنەكە گرتۆتەبەر، بەڵام لەكۆتاییدا فرانك ریكاردی راهێنەری ئەوكاتی یانەكە هاتۆتە دەنگ و ئەو بابەتەی هەڵوەشاندۆتەوە.
رۆژنامەكە باس لەوەدەكات كە راهێنەری یانەی كادیش سەرسام بووە بە تواناكانی میسی و ویستویەتی پەلكێشی یانەكەی بكات، ئەوەش پاش ئەوەی لە خولێكی دۆستانەدا لە بەرشەلۆنە بەدیار یارییەكی لیۆنێل میسییەوە دانیشتووە.
لیۆنێل میسیش لەوكاتەدا كە تەمەنی 18 ساڵ بووە، قورس بووە بتوانێت جێگەیەكی سەرەكی لە پێكهاتەی یانەكەدا بگرێت، بەوپێیەی چەندین هێرشبەری ئاست بەرز لەریزەكانی یانەكەدا بوون لەنمونەی رۆناڵدینیۆی بەرازیلی، دیكۆی پورتوگالی و ساموێل ئیتۆی كامیرۆنی.
بەڵام ئەو كەسەی بڕیاری خواستنەكەی هەڵوەشاندۆتەوە، فرانك ریكاری هۆڵەندی بوو، كە هەر لەسەرەتاوە باوەڕی بە تواناكانی میسی هەبووە و پێیوابووە دەبێتە داهاتووی یانەكە.
ڕۆناڵدۆ لە تیپی یەكەمدا جێگەی نابێتەوە
ئاژانس:
ئەلێكس فێرگسۆنی راهێنەری ئەفسانەیی مانچستەر یونایتد، چەند نهێنییەكی پشت پەردە ئاشكرادەكات لەبارەی گواستنەوەی كریستیانۆ رۆناڵدۆ لە تەمەنی 18 ساڵیدا بۆ ریزەكانی شەیتانە سورەكان.
فێرگسۆن لە چاوپێكەوتنێكیدا لەگەڵ گۆڤاری فرانس فوتبۆڵ، باس لە یارییەكی دۆستانەی ساڵی 2003 دەكات كە تیایدا بۆیەكەمجار رۆناڵدۆی بەدرێسی سپۆرتینگ لیشبۆنەی پورتوگالییەوە بینیوە و بەرادەیەكی «زۆر» سەرسام بووە بە ئاستی یاریكردنی.
راهێنەرە سكۆتلەندییەكە ئاماژەبەوەدەكات كە لەگەڵ كریستیانۆ و خۆرخی میندێزی بریكاری قسەی كردووە «بە میندێزم وت كە پێویستە خێرا بكەین لە تەواوكردنی گرێبەستی كڕینی رۆناڵدۆ، چونكە چەند یانەیەكی تری وەك ریاڵ مەدرید و ئارسناڵ لەسەر هێڵن.. پێویستە بەزوویی درێسی مانیوی لەبەربكەین».
فێرگسۆن ئەوەیشی ئاشكراكرد، كە سەرەتا بەشێوەیەك رێككەوتوون كە رۆناڵدۆ پێگەی سەرەكیی لە تیپی لاوانی مانچستەر یونایتددا هەبێت، نەك تیپی یەكەمی یانەكە «تەنانەت خۆرخی میندێز پلانی بۆ رۆناڵدۆ دانابوو كە بەهێمنی لەگەڵ دۆخەكەدا بەردەوام بێت تاكو ئەوكاتەی سەری دەخەن بۆ ریزی تیپی یەكەم».
سەبارەت بە رۆیشتنی رۆناڵدۆش لە مانچستەر یونایتدەوە بۆ ریاڵ مەدرید، فێرگسۆن دەڵێت «رامۆن كالدیرۆن خۆی ئامادەدەكرد بۆ ئەوەی بەشداریی هەڵبژاردنی سەرۆكایەتیی یانەی ریاڵ مەدرید بكات، ئەو رۆناڵدۆی وەك چەكێكی بانگەشە بۆ خۆی بەكارهێنا.. ئەگەرچی ئەمە بەلای ئێمەوە باش نەبوو.. بەڵام لە 2009دا كە فلۆرینتینۆ پیرێز بوو بە سەرۆكی یانەكە، مامەڵەكردن لەگەڵیدا ئاسانتر بوو، ئیتر رۆناڵدۆ پەیوەندیی بە ریاڵ مەدریدەوە كرد».